© 2014 Kagge Forlag AS

Design: Trine + Kim designstudio

Illustrasjoner: Tegnehanne alias Hanne Sigbjørnsen

e-bok: akzidenz as | Dag Brekke

ISBN: 978-82-489-1546-1

Kagge Forlag AS

Stortingsg. 12

0161 Oslo

www.kagge.no

Du må ikke finne på å ta det siste kakestykket på fatet. Ikke i Norge. I hvert fall ikke før verten insisterer på at du må spise det. Da må du spise det, enten du har lyst på det eller ikke.* Dette står det ingenting om i verken Grunnloven eller annet lovverk, allikevel er det en lov. En uskreven en.

De uskrevne lovene styrer hvordan vi oppfører oss. Når noen bryter dem, blir vi fornærmet, skremt eller mistenker vedkommende for å være mentalt ustabil. Eller fra utlandet.

Selv er jeg fra en liten bygd i Norge og har lært disse lovene på den harde måten: Ved å snuble inn i flause etter flause, for deretter å gjette hva jeg gjorde galt.

For vi nordmenn er sjenerte. Vi tør ikke fortelle andre om lovene og må derfor tolke oss fram til om vi er innenfor eller utenfor. Du slipper heller ikke straff selv om en lov er uskreven. Konsekvensene kan være sosial utstøtning, ødelagt kjærlighetsliv eller enda verre: Folk som skuler på deg.

Det er et behov for å rydde opp her. Vi trenger en felles forståelse.

Den viktigste uskrevne loven er nemlig at du skal vite om alle de uskrevne lovene!

* Og uansett hvor vondt det enn smaker. Med mindre du er allergisk.

PS: Hvis du mener en lov ikke stemmer, eller kommer på en som burde vært her: Gå gjerne inn på facebook.com/norgesuskrevnelover eller send epost til norgesuskrevnelover@gmail.com. De uskrevne lovene har ikke samme begrensninger som de hadde på Eidsvoll.

1

DEN USKREVNE GRUNNLOVEN

1Den uskrevne grunnloven

§ 1.1Det er ikke lov å mislike fjordene.

§ 1.2Det er ikke lov å mislike Erik Bye.

§ 1.3Det er ikke lov å mislike barnetoget på 17. mai.

§ 1.4Du trenger ikke være født med ski på beina, men du skal ønske du var det.

§ 1.5Når det er sol, skal du være ute eller ha dårlig samvittighet fordi du er inne.

§ 1.6Du skal fortsatt være stolt over OL på Lillehammer, selv om du kanskje ikke engang var født da det ble arrangert.

§ 1.7Du skal stille opp på dugnad.

§ 1.8Er du ekstremt dyktig, skal du også være ekstremt ydmyk.*

* Med mindre du er Petter Northug.

§ 1.9Nordmenn skal lure på hva som er typisk for nordmenn.

2

PÅ GATA

2på gata

Hvis du møter noen du kjenner, må du følge bestemte handlingsmønstre. Her er grunnreglene:

§ 2.1Nære venner og familie du liker:

Stans og spør hvordan det står til, prat så lenge dere har tid.

§ 2.2Folk du kjenner godt, men ikke liker:

Stans så vidt, men fortsett etter at du har sagt hei, og si at du har det travelt.

§ 2.3Kjendiser du kjenner så vidt:

Stans, spør om de har hatt det fint siden sist, og ikke fall for fristelsen til å bli stående lenge og prate med dem.

§ 2.4Ekskjærester du har et dårlig forhold til:

Lat som om du ikke ser vedkommende, selv om blikkene deres møtes.

§ 2.5Ekskjærester du ikke har et dårlig forhold til:

Stans, spør hvordan det går, og gå raskt videre med mindre du har lyst til å prøve på nytt.*

* Dersom du går sammen med en ny kjæreste, bør du late som du ikke ser vedkommende, eller nikke lett idet dere passerer.

§ 2.6Kjendiser du ikke kjenner:

Behandle dem som vanlige mennesker, og hvis du absolutt må be om en autograf, skal du ikke bli hysterisk og skrike.

§ 2.7Omgangsvenner:

Stans, si hei, og prat til en av dere føler for å gå. Det er også lov bare å nikke eller si hei og passere, men da bør dere møtes jevnlig, og ha truffet hverandre det siste døgnet.

§ 2.8Naboer du ikke kjenner så godt:

Si hei mens du fortsetter å gå, og kom gjerne med en kommentar som naboen rekker å svare på før han er utenfor din hørevidde. Om det er mulig tidsmessig, bør begge avslutte med å si «ha en fin dag» eller noe tilsvarende.

§ 2.9Folk du kjente før, men av naturlige grunner har sluttet å ha kontakt med:

Stopp, si hei på en veldig hyggelig måte, spør hvordan det går, hva han eller hun driver med, si det var hyggelig å treffes og foreslå at dere tar en øl eller kaffe en dag.*

* Noe det aldri blir noe av, selvfølgelig.

§ 2.10Når du møter kjentfolk på gata, skal du ikke vise at du kjenner igjen vedkommende før det er mindre enn ti sekunder til dere passerer hverandre.*

* Ellers blir det flaut når begge kjenner igjen den andre, og ikke kan gjøre annet enn å gå og se på hverandre i mange, lange meter.

§ 2.11Du skal unngå å møte blikket til fremmede på gata.*

* Unntaket er hvis noen har med seg en søt hund, eller du møter noen andre som lufter en hund. Da kan dere snakke litt om hunder, men ingen andre tema.

§ 2.12Det er bare lov å snakke med fremmede på gata om du skal spørre om veien til et sted, eller befinner deg i en nødsituasjon.

§ 2.13Du skal alltid prøve å hjelpe fremmede som har ramlet og slått seg, med mindre de er ruset. Da kan du late som ingenting, selv om du egentlig vet det er feil.

§ 2.14Finner du en mistet vott eller lignende på gata, skal du alltid børste den og henge den opp på et synlig sted rett i nærheten.

§ 2.15Når du passerer selgere på gata, skal du late som om du ikke ser dem i stedet for å si at du ikke er interessert.

§ 2.16Dersom du går i en stor folkemengde som beveger seg, skal du ikke plutselig stoppe.*

* Gjelder i kjøpesentre, 17. mai-tog o.l.

§ 2.17Det er frekt å plystre flørtende etter fremmede. Dersom noen plystrer etter deg, skal du ikke snu deg, for da er du innbilsk.

§ 2.18Offentlig plystring av mer eller mindre sammenhengende melodier er lov, men den som plystrer, skal holde seg mest mulig i sin egen verden og helst ikke møte blikket til folk mens det plystres.

§ 2.19Dersom du går sakte, bør du holde til høyre i fotgjengerfeltet, for at de som går fort lettere kan komme forbi deg.

§ 2.20Det er ikke lov å gå ved siden av folk du ikke kjenner på gata – du går enten foran eller bak.

§ 2.21Når du skal gå forbi noen, skal du gå ekstra raskt idet du kommer opp på siden, så du er sikker på at dere ikke får øyekontakt. Så snart du er trygt forbi og har noen meters avstand, kan du gå litt roligere.